《和游南岩》
宋代·汪应辰

南峰不藏善，逢人说南岩。
南岩亦何好，造化秘此缄。
烟云印全提，松竹色半酣。
去郭十里赢，守戒僧二三。
乞身满一日，幽事亦可探。
行客问征途，居者索辔衔。
萧条野店烟，夐静弥勒龛。
念非尘外侣，不分禅味甘。
受傭作閒人，自缚亦何惭。
于时日在房，山色梁蔚蓝。
一径盘郁青，群峰列空嵌。
冷泉计涓滴，瀹鼎消尘凡。
端如常德静，可警疾步贪。
联镳出云门，回首怜烟岚。
公其吐妙语，胜事须指南。

作者简介：（1118—1176）信州玉山人，初名洋，字圣锡，学者称玉山先生。高宗绍兴五年进士第一。除秘书省正字。因疏奏忤秦桧，出通判建州、袁州、静江府、广州，流落岭峤者十七年。桧死，始还朝。刚方正直，遇事敢谏。以敷文殿直学士充四川制置使、知成都府，甚有政声。入为吏部尚书，寻兼翰林学士并侍读，所撰制诰温雅典实。在朝多革弊事，得罪中贵，以端明殿学士出知平江府。复连贬官秩，遂辞官家居。卒谥文定。少受知于喻樗，又从吕本中、胡安国、张栻、吕祖谦游，学问博综，精通义理。有《文定集》。